《题馀姚叶敬常州判海堤卷》
元代·丁鹤年

阴霓夜吼风雨急，坤维震荡玄冥立。桑田变海人为鱼，叶侯诉冥冥为泣。

侯奉冥罚诛妖霓，下平水土安群黎。嶙峋老骨不肯朽，化作姚江捍海堤。

海堤蜿蜒如削壁，横截狂澜三万尺。堤内耕桑堤外渔，民物欣欣始生息。

潮头月落啼早鸦，柴门半启临沤沙。柳根白舫卖鱼市，花底青帘沽酒家。

花柳村村各安堵，世变侯仙倏成古。侯虽已矣遗爱存，时听丛祠咽箫鼓。

人生何必九鼎荣，庙食贵有千载名。君不闻一杯河水决瓠子，沈马亲勤汉皇祀。

又不闻一带江波泛蜀都，刻犀厌胜秦人愚。江平河塞世犹骇，何况堂堂障沧海。

论功不啻济川才，砥柱东南千万载。呜呼只今四海俱横流，平地风波沉九州。

苍生引领望援溺，州县有官非叶侯，禦灾谁复忧民忧！

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九冥，丁鹤年精诚之心下达九泉。”